Շերրի Հիլլ

Շերրի Հիլլ (, ), հագուստի ամերիկացի դիզայներ և գործարար, որը ստեղծում է երեկոյան զգեստներ։

Վաղ տարիներ 
Շերրի Հիլը (ծննդյան անունը՝ Շերրի Բրանում) Ջեյմս և Ռոբերտա Բրանումների 5 երեխաներից մեկն է և ծնվել ու մեծացել է Օկլահոմայի Մինկո փոքր քաղաքում։ Հիլլի ծնողներն ունեին սեփական խանութ, որտեղ վաճառում էին ամեն ինչ՝ սկսած կտորեղենից ու հագուստից մինչև շամպուններ, քաղցրավենիք և գրենական պիտույքներ․ ութ տարեկանում նա իր մեծ քրոջ հետ աշխատում էր իրենց խանութում։ Խանութում վաճառվող գունավոր կտորները հետաքրքրություն են առաջացնում նորաձևության նկատմամբ, և նա հնարավորություն է ստանում «հագցնել» խանութի պատուհանում տեղադրված չորս մանեքեններին։

Երբ Հիլլը հագուստի դիզայն է սովորել Օկլահոմայի համալսարանում, նրա ընտանիքը խանութներ է բացել Օկլահոմա և Նորման քաղաքներում, որտեղ սկսել են վաճառել կանացի հագուստներ և երեկոյան զգեստներ։ Այս ընթացքում նա սկսել է ստեղծել երեկոյան զգեստների իր շարքը։

Կարիերա 
Համալսարանից հետո Հիլլն աշխատել է երեկոյան զգեստների բիզնեսի ոլորտի տարբեր գործարաններում։ Նա սկսել է ճանաչում ձեռք բերել այն ժամանակ, երբ իր ստեղծած հագուստները կրող աղջիկները հաղթել են Միսս Ամերիկա, Միսս ԱՄՆ, Միսս Տիեզերք մրցույթներում։ Գեղեցկության մրցույթների հագուստները ձևավորելու հետ մեկտեղ, Հիլլը տասներկու տարի աշխատել է Jovani Fashion բրենդի համար՝ օգնելով ապրանքանիշի կայացմանը։ Հիլը 2008 թվականին հեռացել է Ջովանի ընկերությունից, որպեսզի սկսի ստեղծել երեկոյան զգեստների իր շարքը Sherri Hill, Inc անվան ներքո, որը ներկայում ունի 800-ից ավելի խանութ։

Տարբեր աստղեր, որոնց թվում են Սելենա Գոմեսն, Քերրի Անդերվուդը, Միրանդա Լամբերտը, Զենդայան, Արիանա Գրանդեն, Գաբբի Դոուգլասը, Fifth Harmony-ն, Բելա Թորնը, Թամար Բրեքստոն և Ռայան Նյումանը, հագել են Հիլի ստեղծած զգեստները կարմիր գորգի վրա, բարեգործական և հասարակական միջոցառումների ժամանակ։ Շերրի Հիլլի  ձևավորած հագուստներից մեկը Սելենա Գոմեսը հագել է 2011 թվականի իր համերգի ժամանակ։ Քենդալ Ջենները և Նիկոլ Պոլիցցին նույնպես Շերրի երկրպագուներ են։

2014 թվականի Google որոնման ամենամյա արդյունքների համաձայն՝ Շերրի Հիլը ունեցել է ամենալավ արդյունքը նորաձևության դիզայներների շարքում։

Նյու Յորքի նորաձևության շաբաթը 
2011 թվականին Շերրի Հիլլը կատարել է իր նորամուտը Նյու Յորքի նորաձևության շաբաթում Թրամփ աշտարակում։ Դա եղել է Քենդալ Ջենների առաջին շոուն, որով սկիզբ է առել նրա կարիերան Նյու Յորքի նորաձության շաբաթում։ Քենդալի հայտնի քույրերը՝ Քիմ Քարդաշյանը և Քորթնի Քարդաշյանը, շոուի ժամանակ նստած էին առաջին շարքում։ Շոուից հետո Քենդալն իր էջում գրել է․ «Օ՜, տեր Աստված, հենց նոր ավարտվեց իմ առաջին ցուցադրությունը Շերրի Հիլլի համար» ()։

Համաշխարհային ճանաչում ունեցող մոդել Կարմեն Դել'Օրեֆիչե 2011 թվականին մասնակցել է Շերրի Հիլլի ցուցադրությանը, ինչպես Միսս Չինաստան-2011 Լուո Զիլինը և Միսս ԱՄՆ-2011 Ալիսա Կամպանելլան։

2012 թվականի սեպտեմբերին Հիլլը ներկայացրել է Գարուն-2013 հավաքածուն Նյու Յորքի նորաձևության շաբաթում Թրամպ աշտարակում, որին մասնակցել են Քենդալ, Քայլի Ջեններները և Միսս տիեզերք-2008 Դայանա Մենդոզան։

2013 թվականին Նյու Յյորքի նորաձևության շաբաթում Շերրի Հիլլը կազմակերպել «Շերրի Հիլլի երեկոն» Թրամփ աշտարակում։ Հիլլը ներկայացրել է իր հավաքածուն մի շարք աստղերի ներկայությամբ, որոնց թվում էր Դաք ընտանիքը։ Վիլլի Ռոբերթսոնի 16-ամյա դուստրը՝ Սեդի Ռոբերթսոնը, մասնակցել է 'Sadie Robertson Live Original' ցուցադրությանը։

2016 թվականի փետրվարին Նյու Յորքի նորաձևության շաբաթվա ընթացքում Շերրի Հիլլի ցուցադրությունն անցկացվել է Գոթհամ սրահում Սեդի Ռոբերթսոնի և Փիա Ալոնզո Վյուրցբախի մասնակցությամբ։

Հեռուստատեսություն
Keeping Up with the Kardashians (2011) շոուում հանդես է եկել իր դերում (եթերաշրջան 6, էպիզոդ 2). Քենդալ Ջեներին աշխատանքի են ընդունում Նյու Յորքի նորաձևության շաբաթվա ընթացքում՝ մասնակցելու Շերրի Հիլլի շոուին։

Պայքար կեղծիքների դեմ 
2012 թվականի հունիսի 20-ին Հիլլը հրապարակեց իր հաղթանակի մասին լուրը օնլայն կեղծողների դեմ դատում։ Դատը շահելու արդյունքում ստացել է $5,000,000 երկու մեղադրյալներից, որոնք վաճառել էին հարյուրավոր կեղծ հագուստներ Շերրի Հիլլի անունից։ 2012 թվականին Դատը հաղթելուց հետո ընկերությունն աշխատանքի է ընդունել մարդկանց, որոնք պետք է զբաղվեին համացանցում հեղինակային իրավունքների պահպանման հարցով։

2013 թվականին  Շերրի Հիլլի ընկերությունը մասնակցել է   The Today Show-ին՝ ներկայացնելով իրենց փորձը ապրանքների կեղծման և Շերրի Հիլլի անունից կեղծ զգեստների վաճառքով զբաղվող անձանց դեմ պայքարում։

2015 թվականին մայիսին Sherri Hill, Inc. ներկայացվել է "Inside Edition" շոուում, որտեղ քննարկվել է պայքարն ընդդեմ դիզայներական ապրանքների կեղծման։

Ծանոթագրություն

Արտաքին հղումներ 
Շերրի Հիլլի պաշտոնական կայքը

Ամերիկացի դիզայներներ